ónger de noteboum

in de aovendsjemering

leep ich door d’n haof

genoot van de lóch

van versgemejd graas

ging mich zitte

op det aad benkske

ónger de noteboum

langsaam kwaam de nach

de drökte

van deze’n daag

waerde opgelós

in sjtilte en duusternis

baove mich de sjterrehemel

in flónkerende óneindigheid

ich veulde mich klein

de zaachte sjtreling

van dien handj

brach mich trök, op aerd

veer twee

ónger de noteboum

ware verbónje

zónger get te zègke

Paul Caquelein